Na osnovu člana 21. st. 1. i 2. Zakona o nacionalnom okviru kvalifikacija Republike Srbije („Službeni glasnik RS”, broj 27/18) i člana 43. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 71/12, 7/14 – US, 44/14 i 30/18 – dr. zakon),

Vlada donosi

**ODLUKU**

**o osnivanju Sektorskog veća za sektor informacionih i komunikacionih tehnologija, elektrotehnike, automatike i elektronike**

"Službeni glasnik RS", br. 104 od 28. decembra 2018, 57 od 9. avgusta 2019, 109 od 19. novembra 2021.

1. Osniva se Sektorsko veće za sektor informacionih i komunikacionih tehnologija, elektrotehnike, automatike i elektronike (u daljem tekstu: Sektorsko veće) za oblasti koje se odnose na sistem dizajn, kompjutersko programiranje, baze podataka, mreže, razvoj softvera (uključujući i razvoj veštačke inteligencije) i aplikacija, kao i razvoj hardvera, zatim za dizajniranje kompjutera i opreme za komunikaciju, razvoj i praćenje elektronske opreme, mašina i sistema, za oblasti elektrotehnike, elektronike i automatike.

2. Zadaci Sektorskog veća su da:

1) analizira postojeće i utvrđuje potrebne kvalifikacije u sektoru;

2) identifikuje kvalifikacije koje treba osavremeniti;

3) identifikuje kvalifikacije koje više ne odgovaraju potrebama sektora;

4) donosi odluku o izradi predloga standarda kvalifikacija u okviru sektora;

5) daje mišljenje o očekivanim ishodima znanja i veština unutar sektora;

6) promoviše dijalog i neposrednu saradnju između sveta rada i obrazovanja;

7) promoviše mogućnosti za obrazovanje, obuku i zapošljavanje unutar sektora;

8) identifikuje mogućnosti za obučavanje odraslih unutar sektora;

9) razmatra implikacije nacionalnog okvira kvalifikacija na kvalifikacije unutar sektora;

10) predlaže liste kvalifikacija po nivoima i vrstama koje mogu da se stiču priznavanjem prethodnog učenja;

11) obavlja druge poslove u skladu sa Zakonom o nacionalnom okviru kvalifikacija Republike Srbije.

3. Za članove Sektorskog veća, na pet godina imenuju se:

**1) na predlog Privredne komore Srbije i reprezentativnih udruženja poslodavaca – Milan Šolaja i Zoran Živković.\***

2) na predlog Saveta za stručno obrazovanje i obrazovanje odraslih – Milan Vukobrat.

3) na predlog Konferencije univerziteta i Konferencije akademija i visokih škola:

(1) prof. dr Darko Mitić – KONUS;

(2) prof. dr Goran Zajić i **prof. dr Branko Savić, Konferencija akademija i visokih škola Srbije\*\*, KASSS.**

4) na predlog Nacionalne službe za zapošljavanje – Jelena Kljajić.

5) na predlog ministarstava:

**(1) Ministarstva prosvete, nauke i tehnološkog razvoja – dr Saša Stojanović.\***

(2) Ministarstva rada, zapošljavanja, boračka i socijalna pitanja – Željka Cvijanović.

(3) Ministarstva trgovine, turizma i telekomunikacija – Milan Dobrijević.

**(4) Ministarstva omladine i sporta – Darko Udovičić.\***

6) na predlog reprezentativnih granskih sindikata:

(1) Konfederacija slobodnih sindikata:

– Dragan Lukić

7) na predlog zajednice stručnih škola:

(1) Nebojša Sokolović, Zajednica elektrotehničkih škola Srbije.

8) na predlog Zavoda za unapređivanje obrazovanja i vaspitanja – Maja Todorović.

**Članovi Sektorskog veća iz stava 1. tač. 2), 4), 5), 6), 7) i 8) ove tačke učestvuju u radu Sektorskog Veća u svim oblastima rada Sektorskog veća iz tačke 1. ove odluke.\***

**Članovi Sektorskog veća iz stava 1. tač. 1) i 3) ove tačke ravnomerno se rotiraju u radu Sektorskog veća za sve sektore rada po redosledu koji se utvrđuje u skladu sa poslovnikom o radu Sektorskog veća.\***

Brisan je raniji stav 4. (vidi tačku 1. Odluke – 57/2019-144).

\*Službeni glasnik RS, broj 57/2019

\*\*Službeni glasnik RS, broj 109/2021

4. Članovi Sektorskog veća između sebe biraju predsednika iz reda članova koji učestvuju u radu u svim oblastima rada Sektorskog veća iz tačke 1. ove odluke.

5. Sektorsko veće donosi poslovnik o svom radu.

6. Godišnji izveštaj o radu Sektorsko veće podnosi Agenciji za kvalifikacije, ministarstvu nadležnom za poslove obrazovanja i Vladi, najkasnije do 1. marta tekuće godine za prethodnu kalendarsku godinu.

7. Administrativno-tehničku podršku Sektorskom veću pruža Agencija za kvalifikacije.

8. Članovi Sektorskog veća i stručnih timova imaju pravo na naknadu za rad u visini koju utvrdi Vlada.

9. Ova odluka stupa na snagu osmog dana od dana objavljivanja u „Službenom glasniku Republike Srbije”.

 05 broj 02-02-12714/2018

 U Beogradu, 27. decembra 2018. godine

 **Vlada**

 Predsednik,

 **Ana Brnabić**, s.r.